Document ID: 32006R1683

32006R1683
L 314/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1683/2006 НА КОМИСИЯТА
от 14 ноември 2006 година
за приемане на преходни мерки по отношение на търговията със земеделски продукти във връзка с присъединяването на България и Румъния
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 41, първи параграф от него,
като има предвид, че:
(1)
Следва да се приемат преходни мерки, с цел да се избегне рискът от отклоняване на търговски потоци, което влияе върху общата организация на земеделските пазари поради присъединяването на двете нови държави към Европейския съюз на 1 януари 2007 г.
(2)
В съответствие с разпоредбите, определени в Регламент (ЕО) № 800/1999 на Комисията от 15 април 1999 г. за определяне на общи подробни правила за прилагане на режима на възстановяванията при износ на земеделски продукти (1), продуктите нямат право на възстановяване, докато не напуснат митническата територия на Общността в срок от 60 дни от приемането на декларацията за износ. Задължението да напуснат митническата територия на Общността в срок от 60 дни от приемането на декларацията за износ представлява също и основно изискване за освобождаване на гаранцията, свързана с лицензията съгласно Регламент (ЕО) № 1291/2000 на Комисията от 9 юни 2000 г. за определяне на общи подробни правила за прилагане на режима на вносни и износни лицензии и сертификати за предварително фиксиране за селскостопански продукти (2). Понеже вътрешните граници ще бъдат премахнати след присъединяването на България и Румъния, продуктите, износ от Общността на двадесет и петте, трябва да са напуснали митническата територия на Общността при всички случаи най-късно до 31 декември 2006 г., включително и когато декларацията за износ е била приета в срок, по-малък от 60 дни преди датата на присъединяването.
(3)
Отклоняваните търговски потоци, на които се дължи разстройването на пазарните организации, често включват продукти, които са придвижени изкуствено с оглед разширяването и които не съставляват част от нормалните запаси на съответната държава. Натрупването на такива количества от излишъци може също така да повиши нарушаването на конкуренцията, което от своя страна да се отрази върху правилното функциониране на общата организация на пазарите. Излишните запаси може също да са в резултат на националното производство. Следователно следва да се изготвят разпоредби за такси, които да се налагат върху излишните запаси в новите държави-членки.
(4)
Следва да се приемат разпоредби, които да предпазват операторите от заобикаляне на таксите върху стоките в свободно обращение, определени в член 4, като се поставят под режим на отложено плащане стоките, които вече са били пуснати за свободно обращение в Общността на двадесет и петте или в нова държава-членка преди присъединяването, като режимът включва или временно складиране, или едно от направленията или процедурите съгласно член 4, параграф 15, буква б) и член 16, букви б)-ж) от Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (3).
(5)
По отношение на стоките, за които е било изплатено възстановяване при износ преди 1 януари 2007 г., е необходимо да се предотврати повторно изплащане на възстановяване при износ за трети страни след 31 декември 2006 г.
(6)
Мерките, предвидени в настоящия регламент, са необходими и целесъобразни и следва да се прилагат по еднообразен начин.
(7)
Мерките, предвидени в настоящия регламент, са в съответствие със становищата на всички заинтересовани управителни комитети,
ПРИЕ НАСТОЯЩИЯ РЕГЛАМЕНТ:
Член 1
Дефиниции
За целите на настоящия регламент:
a)
„Общност на двадесет и петте“ означава Общността в състава ѝ на 31 декември 2006 г.;
б)
„нови държави-членки“ означава България и Румъния;
в)
„разширена Общност“ означава Общността в състава ѝ на 1 януари 2007 г.;
г)
„продукти“ означава земеделски продукти и/или стоки, които не са включени в приложение I към Договора за ЕО;
д)
„възстановяване при производство“ означава възстановяване, предоставено съгласно член 8 от Регламент (ЕИО) № 1784/2003 на Съвета (4) или член 13, параграф 3 от Регламент (ЕО) № 318/2006 на Съвета (5).
Член 2
Износ от Общността на двадесет и петте
Когато за продуктите, предназначени за износ от Общността на двадесет и петте до една от новите държави-членки, има декларация за износ, приета най-късно до 31 декември 2006 г. и за които правото на възстановяване не е придобито в съответствие с член 3 от Регламент (ЕО) № 800/1999 до тази дата, бенефициерът връща всяко едно възстановяване, получено съгласно член 52 от посочения регламент.
Член 3
Режим на отложено плащане
1. Чрез дерогация от глава 4 от приложение V към Акта за присъединяване и от членове 20 и 214 от Регламент (ЕИО) № 2913/92 продуктите изброени в член 4, параграф 5 от настоящия регламент, които преди 1 януари 2007 г. са били в свободно обращение в Общността на двадесет и петте или в нова държава-членка и на 1 януари 2007 г. са в режим на временно складиране или при митническо третиране или процедури съгласно член 4, параграф 15, буква б) и член 16, букви б)-ж) от Регламент (ЕИО) № 2913/92 в разширената Общност или които се транспортират, след като са били предмет на експортни формалности в рамките на разширената Общност, то тези продукти, когато има възникнало митническо задължение за внос, се облагат с вносно мито в съответствие с приложение I към Регламент (ЕИО) № 2658/87 на Съвета (6), приложимо от датата на възникване на митническото задължение, и с допълнителни мита, когато е приложимо.
Първата алинея не се прилага към продуктите, изнесени от Общността на двадесет и петте, ако вносителят представи доказателство, че не е търсено никакво възстановяване при износ за продуктите на държавата-членка на износа. По молба на вносителя износителят урежда получаването на потвърждение от компетентния орган по декларацията за износ, че не е търсено възстановяване при износ за продуктите на държавата-членка на износа.
2. Чрез дерогация от глава 4 от приложение V към Акта за присъединяване и от членове 20 и 214 от Регламент (ЕИО) № 2191/92 продуктите, изброени в член 4, параграф 5 от настоящия регламент, пристигащи от трети страни, които са в режим на активно усъвършенстване съгласно член 4, параграф 16, буква г) от Регламент (ЕИО) № 2913/92 или режим на временен внос по член 4, параграф 16, буква е) от посочения регламент в нова държава-членка на 1 януари 2007 г., то тези продукти, когато има възникнало митническо задължение за внос, се облагат с вносно мито в съответствие с приложение I към Регламент (ЕИО) № 2658/87, приложимо от датата на възникване на митническото задължение, и с допълнителни мита, когато е приложимо.
Член 4
Такси върху стоките в свободно обращение
1. Без да се накърняват разпоредбите на глава 3 от приложение V към Акта за присъединяване и когато на национално равнище не се прилага по-строго законодателство, новите държави-членки налагат такси върху продуктите в свободно обращение на притежателите на излишни запаси към 1 януари 2007 г.
2. С цел да се определи излишният запас на всеки притежател, новите държави-членки вземат под внимание, по-специално:
a)
средното количество на запасите, налично през годините, предшестващи присъединяването;
б)
тенденциите в търговията през годините, предшестващи присъединяването;
в)
обстоятелствата, при които са възникнали запасите.
Понятието „излишни запаси“ се прилага към продуктите, внасяни в новите държави-членки или с произход от новите държави-членки. Понятието „излишни запаси“ се прилага също към продуктите, предназначени за пазара на новите държави-членки.
Отчитането на запасите се извършва на базата на Комбинираната номенклатура, прилагана на 1 януари 2007 г.
3. Стойността на таксата, посочена в параграф 1, за всеки въпросен продукт е равна на стойността, с която вносното мито, прилагано в Общността, посочено в член 3, параграф 1, включително всяко едно приложимо допълнително мито на 31 декември 2006 г., надвишава вносното мито, прилагано в новата държава-членка на тази дата, плюс 20 % от тази стойност. Приходите от таксата, събрани от националните органи, се внасят в националния бюджет на новата държава-членка.
4. С цел да се гарантира правилното прилагане на таксата съгласно параграф 1, новите държави-членки незабавно извършват инвентаризация на запасите, налични към 1 януари 2007 г. За тази цел те използват система за идентифициране на притежателите на излишни запаси, основана на анализ на риска, като вземат предвид, по-специално, следните критерии:
-
вид на дейностите на притежателя,
-
капацитет на складовите помещения,
-
ниво на дейностите.
Новите държави-членки уведомяват Комисията в срок до 1 февруари 2007 г. за всички мерки, които са осъществили преди присъединяването, за да се избегне всякакво спекулативно натрупване на запаси поради тяхното присъединяване, и по-специално за да се наблюдават и проследяват вносните потоци за продуктите с висок риск от натрупване на запаси.
В срок до 30 септември 2007 г. новите държави-членки уведомяват Комисията за количеството на продуктите в излишните запаси, с изключение на онези количества, съхранявани в държавния резерв съгласно член 5.
5. Настоящият член се прилага към продуктите, обхванати от следните кодове по КН:
a)
в случая на България:
-
0201 10 00, 0201 20, 0201 30 00, 0202 10 00, 0202 20, 0202 30,
-
0203 11, 0203 12, 0203 19, 0203 21, 0203 22, 0203 29, 0204, 0207 (7), 0209 00, 0210,
-
0401, 0402, 0403, 0404, 0405, 0406,
-
0407 00, 0408,
-
0703 20 00, 0711 51 00,
-
1001, 1002 00 00, 1003 00, 1004 00 00, 1005, 1006 10, 1006 20, 1006 30, 1006 40 00, 1007 00, 1008, 1101 00, 1102, 1103, 1104, 1107, 1108, 1109 00 00,
-
1501, 1509, 1510 00, 1517,
-
1601, 1602 32, 1602 39, 1602 41, 1602 42, 1602 49, 1602 50, 1602 90,
-
1702 30 (8), 1702 40 (9), 1702 90 10, 1702 90 50, 1702 90 75, 1702 90 79, 1901 90 99,
-
2003 10 20, 2003 10 30, 2008 20, 2008 30 55, 2008 30 75, 2009 11, 2009 19, 2009 49,
-
2106 90 98 (10), 2204 30, 2207 10 00, 2207 20 00, 2208 90 91, 2208 90 99, 2402.
б)
в случая на Румъния:
-
0201 10 00, 0201 20, 0201 30 00, 0202 10 00, 0202 20, 0202 30,
-
0203 11, 0203 12, 0203 19, 0203 21, 0203 22, 0203 29, 0204, 0207 13, 0207 14, 0207 26, 0207 27, 0209 00, 0210,
-
0401, 0402 10, 0402 21, 0402 91, 0402 99, 0403, 0404, 0405, 0406,
-
0407 00, 0408,
-
0703 20 00, 0711 51 00,
-
1001, 1002 00 00, 1003 00, 1004 00 00, 1005, 1006 10, 1006 20, 1006 30, 1006 40 00, 1007 00, 1008, 1101 00, 1102, 1103, 1104, 1107, 1108, 1109 00 00,
-
1501, 1509, 1510 00, 1517,
-
1601, 1602 32, 1602 39, 1602 42, 1602 50, 1602 90,
-
1702 30 (8), 1702 40 (9), 1702 90 10, 1702 90 50, 1702 90 75, 1702 90 79, 1901 90 99,
-
2003 10 20, 2003 10 30, 2008 20, 2008 30 55, 2008 30 75, 2009 11, 2009 19,
-
2106 90 98 (10), 2204 30, 2207 10 00, 2207 20 00, 2208 90 91, 2208 90 99.
Когато даден код по КН обхваща продукти, за които вносното мито съгласно параграф 3 не е същото, инвентаризацията на запасите съгласно параграф 4 се прави за всеки продукт или група продукти, предмет на различно вносно мито.
6. Комисията може да добавя продукти към списъка, даден в параграф 5, букви a) и б), или да изважда продукти от този списък.
Член 5
Преброяване на запасите
Най-късно до 1 април 2007 г. всяка нова държава-членка изпраща списъка и количествата на стоките, които са в държавния резерв на тази държава-членка съгласно глава 3 от приложение V към Акта за присъединяване.
Член 6
Резерв, свързан с националната сигурност
Запасите съгласно член 4, параграф 4 и член 5 не включват резерва, свързан с националната сигурност, който вероятно са създали новите държави-членки. Те информират Комисията за всички промени, извършени в резерва, свързан с националната сигурност, а също и за условията, регулиращи промените за целите на установяване на баланса на запасите в Общността.
Член 7
Мерки в случай на неплащане на такси
Ако якоя държава-членка се усъмни, че таксите за даден продукт, предвидени в член 3, не се плащат, тя информира заинтересованата държава-членка, за да може последната да предприеме подходящи мерки.
Член 8
Доказателство за неизплащане на възстановяване
Продуктите, за които декларацията за износ към трети страни се приеме от новите държави-членки през периода от 1 януари 2007 г. до 31 декември 2007 г., може да кандидатстват за възстановяване при износ, при условие че е установено, че до момента не е изплатено никакво възстановяване при износ за тези продукти или техните съставки.
Член 9
Избягване на двойно изплащане на възстановяване
За всеки продукт може да се изплаща само едно-единствено възстановяване при износ. Всеки продукт, който е получил възстановяване при износ, не може да получи възстановяване при производство, когато се използва в производството на продуктите, посочени в приложение I към Регламент (ЕИО) № 1722/93 на Комисията (11), нито да получи средства по коя да е интервенционна мярка или помощ, определена в дял I, член 3 от Регламент (ЕО) № 1290/2005 на Съвета (12).
Член 10
Влизане в сила
Настоящият регламент влиза в сила, при условие че Договорът за присъединяване на България и Румъния към Европейския съюз влезе в сила и на датата, на която последният влезе в сила.
Той се прилага до 31 декември 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 ноември 2006 година.

Labels: 3
15
18
6